ฟิทช์ชี้แนวโน้มประกันชีวิตไทยยังคงมีเสถียรภาพ
ฟิทช์ เรทติ้งส์ (ประเทศไทย) มองอุตสาหกรรมประกันชีวิตไทยมีแนวโน้มมีเสถียรภาพ
16 ธ.ค. 2554

ฟิทช์ เรทติ้งส์ (ประเทศไทย) มองอุตสาหกรรมประกันชีวิตไทยมีแนวโน้มมีเสถียรภาพ 
น.ส.นฤมล ชาญชนะวิวัฒน์ Director สถาบันการเงินและประกันในประเทศไทย กล่าวว่าบริษัทประกันชีวิตไทยได้รับผลกระทบค่อนข้างจำกัดจากการเรียกร้องค่าชดเชยจากสถานการณ์น้ำท่วมในประเทศไทย ในขณะที่บริษัทประกันวินาศภัยได้รับผลกระทบที่รุนแรงกว่า 
ทั้งนี้ ผลกระทบต่อบริษัทประกันชีวิตไทยส่วนใหญ่อยู่ในรูปของอัตราการเติบโตของเบี้ยประกันในปี 2554 ที่น้อยกว่าที่คาดการณ์ไว้เนื่องจากการหยุดชะงักของธุรกิจในไตรมาส 4 ปี 2554 ซึ่งในสถานการณ์ปกติไตรมาส 4 จะเป็นไตรมาสที่ธุรกิจประกันมีรายได้จากเบี้ยประกันค่อนข้างสูง ในระยะปานกลางถึงระยะยาวการขายประกันผ่านทางเครือข่ายธนาคาร นวัตกรรมของรูปแบบการประกัน และแรงจูงใจทางด้านภาษีจะเป็นปัจจัยสนับสนุนให้อุตสาหกรรมเติบโตอย่างต่อเนื่อง 
น.ส.นฤมล ยังได้ให้ความเห็นว่าความเสี่ยงของอุตสาหกรรมประกันชีวิตของไทยน่าจะมาจากสภาวะเศรษฐกิจโลกที่มีแนวโน้มถดถอยและความผันผวนของตลาดทุน ซึ่งคาดว่าจะส่งผลกระทบต่อผลการดำเนินงานและผลตอบแทนของเงินลงทุนของบริษัทประกันชีวิตไทย 
อย่างไรก็ตาม คาดว่าผลกระทบน่าจะอยู่ในระดับที่รองรับได้เนื่องจากบริษัทประกันชีวิตมีสัดส่วนการลงทุนในหุ้นค่อนข้างน้อย ซึ่งโดยทั่วไปจะอยู่ประมาณ 10% หรือน้อยกว่าของสินทรัพย์ทั้งหมด